龍鳳茶寄照覺禪師
作者：黄裳
朝代：宋

paragraphs: 有物吞食月輪盡，鳳翥龍驤紫光隠。
雨前已見纖雲從，雪意猶在渾淪中。
忽带天香墮吾篋，自有同幹欣相逢。
寄向仙廬引飛瀑，一簇蠅聲急須腹。
禪翁初起宴坐間，接見陶公方解顔。
頤指長鬚運金碾，未白眉毛且須轉。
爲我對啜延高談，亦使色味超塵凡。
破悶通靈此何取，兩腋風生豈須御。
昔云木馬能嘶風，今看茶龍解行雨。